CELEX: 32020D2219
Language: ro
Date: 2020-12-22 00:00:00
Title: Decizia de punere în aplicare (UE) 2020/2219 a Comisiei din 22 decembrie 2020 privind echivalența materialului de înmulțire și plantare legumicol, altul decât semințele, precum și a materialului de înmulțire și plantare fructifer destinat producției de fructe produse în Regatul Unit [notificată cu numărul C(2020) 9590] (Text cu relevanță pentru SEE)

28.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 438/66
               
            
         DECIZIA DE PUNERE ÎN APLICARE (UE) 2020/2219 A COMISIEI
         din 22 decembrie 2020
         privind echivalența materialului de înmulțire și plantare legumicol, altul decât semințele, precum și a materialului de înmulțire și plantare fructifer destinat producției de fructe produse în Regatul Unit
         
            
               [notificată cu numărul C(2020) 9590]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2008/72/CE a Consiliului din 15 iulie 2008 privind comercializarea materialului de înmulțire și plantare legumicol, altul decât semințele (1), în special articolul 16 alineatul (1),
         având în vedere Directiva 2008/90/CE a Consiliului din 29 septembrie 2008 privind comercializarea materialului de înmulțire și plantare fructifer destinat producției de fructe (2), în special articolul 12 alineatul (1),
         întrucât:
         
                     (1)
                  
                  
                     Directiva 2008/72/CE stabilește dispoziții privind comercializarea în Uniune a materialului de înmulțire legumicol, altul decât semințele.
                  
               
                     (2)
                  
                  
                     Directiva 2008/90/CE stabilește dispoziții privind comercializarea în Uniune a materialului de înmulțire și plantare fructifer destinat producției de fructe.
                  
               
                     (3)
                  
                  
                     Regatul Unit a transpus și a pus efectiv în aplicare directivele respective.
                  
               
                     (4)
                  
                  
                     Dreptul Uniunii, inclusiv Directivele 2008/72/CE și 2008/90/CE, se aplică Regatului Unit și pe teritoriul acestuia în cursul unei perioade de tranziție care se încheie la 31 decembrie 2020, în conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (Acordul de retragere), în special articolul 126 și articolul 127 alineatul (1).
                  
               
                     (5)
                  
                  
                     Având în vedere încheierea perioadei de tranziție prevăzute în Acordul de retragere, Regatul Unit a prezentat Comisiei o cerere de recunoaștere a echivalenței materialului de înmulțire și plantare legumicol, altul decât semințele, precum și de recunoaștere a echivalenței materialului de înmulțire și plantare fructifer destinat producției de fructe produse în Regatul Unit cu materialele respective produse în Uniune și în conformitate cu Directivele 2008/72/CE și 2008/90/CE.
                  
               
                     (6)
                  
                  
                     Regatul Unit a informat Comisia că legislația sa, care transpune aceste directive, nu se va modifica și va continua să se aplice de la 1 ianuarie 2021.
                  
               
                     (7)
                  
                  
                     Comisia a examinat legislația relevantă a Regatului Unit și a concluzionat că materialul de înmulțire și plantare legumicol, altul decât semințele, produs în Regatul Unit și care respectă legislația Regatului Unit menționată este echivalent cu materialul de înmulțire și plantare legumicol produs în Uniune și în conformitate cu Directiva 2008/72/CE, deoarece oferă aceleași garanții în ceea ce privește obligațiile furnizorului, identitatea, caracteristicile, sănătatea plantelor, mediul de cultură, ambalajul, modalitățile de inspecție, marcarea și sigilarea ca materialul respectiv produs în Uniune.
                  
               
                     (8)
                  
                  
                     Prin urmare, ar trebui să se decidă că materialul de înmulțire și plantare legumicol, altul decât semințele, produs în Regatul Unit este echivalent în aceste privințe cu materialul de înmulțire și plantare legumicol produs în Uniune și în conformitate cu Directiva 2008/72/CE, cu condiția ca materialul de înmulțire și plantare legumicol produs în Regatul Unit să respecte în continuare directiva respectivă și actele de punere în aplicare a acesteia după încheierea perioadei de tranziție prevăzute în Acordul de retragere.
                  
               
                     (9)
                  
                  
                     Comisia a examinat legislația relevantă a Regatului Unit și a concluzionat că materialul de înmulțire și plantare fructifer destinat producției de fructe produs în Regatul Unit este echivalent cu materialul de înmulțire și plantare fructifer destinat producției de fructe produs în Uniune și în conformitate cu Directiva 2008/90/CE, deoarece oferă aceleași garanții în ceea ce privește obligațiile furnizorului, identitatea, caracteristicile, sănătatea plantelor, mediul de cultură, ambalajul, modalitățile de inspecție, marcarea și sigilarea ca materialul respectiv produs în Uniune în conformitate cu directiva respectivă.
                  
               
                     (10)
                  
                  
                     Prin urmare, ar trebui să se decidă că materialul de înmulțire și plantare fructifer destinat producției de fructe produs în Regatul Unit este echivalent cu materialul de înmulțire și plantare fructifer destinat producției de fructe produs în Uniune în conformitate cu Directiva 2008/90/CE, cu condiția ca materialul de înmulțire și plantare fructifer destinat producției de fructe produs în Regatul Unit să respecte în continuare directiva respectivă și actele sale de punere în aplicare după încheierea perioadei de tranziție prevăzute în Acordul de retragere.
                  
               
                     (11)
                  
                  
                     Prezenta decizie nu aduce atingere aplicării dreptului Uniunii la și în Regatul Unit în ceea ce privește Irlanda de Nord în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere, coroborat cu anexa 2 la protocolul respectiv.
                  
               
                     (12)
                  
                  
                     Întrucât perioada de tranziție prevăzută în Acordul de retragere se încheie la 31 decembrie 2020, prezenta decizie trebuie să se aplice de la 1 ianuarie 2021.
                  
               
                     (13)
                  
                  
                     Măsurile prevăzute în prezenta decizie sunt în conformitate cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Echivalența materialului de înmulțire și plantare legumicol
            Materialul de înmulțire și plantare legumicol, altul decât semințele, produs în Regatul Unit ( (3) este echivalent cu materialul de înmulțire și plantare legumicol, altul decât semințele, produs în Uniune și în conformitate cu Directiva 2008/72/CE în ceea ce privește oferirea acelorași garanții privind obligațiile furnizorului, identitatea, caracteristicile, sănătatea plantelor, mediul de cultură, ambalajul, modalitățile de inspecție, marcarea și sigilarea, cu condiția ca materialul respectiv produs în Regatul Unit să respecte în continuare directiva respectivă și actele sale de punere în aplicare după încheierea perioadei de tranziție prevăzute în Acordul de retragere.
         
         
            Articolul 2
            Echivalența materialului de înmulțire și plantare fructifer destinat producției de fructe
            Materialul de înmulțire și plantare fructifer destinat producției de fructe produs în Regatul Unit este echivalent cu materialul de înmulțire și plantare fructifer destinat producției de fructe produs în Uniune și în conformitate cu Directiva 2008/90/CE în ceea ce privește oferirea acelorași garanții privind obligațiile furnizorului, identitatea, caracteristicile, sănătatea plantelor, mediul de cultură, ambalajul, modalitățile de inspecție, marcarea și sigilarea, cu condiția ca materialul respectiv produs în Regatul Unit să respecte în continuare directiva respectivă și actele sale de punere în aplicare după încheierea perioadei de tranziție prevăzute în Acordul de retragere.
         
         
            Articolul 3
            Data de aplicare
            Prezenta decizie se aplică începând cu 1 ianuarie 2021.
         
         
            Articolul 4
            Destinatari
            Prezenta decizie se adresează statelor membre.
         
         
            Adoptată la Bruxelles, 22 decembrie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 205, 1.8.2008, p. 28.
         
            (2)  JO L 267, 8.10.2008, p. 8.
         
            (3)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentului articol, referințele la Regatul Unit nu includ Irlanda de Nord.